Anders Tsahkna
Anders Tsahkna (sündinud 21. jaanuaril 1970) on Eesti ärimees ja poliitik. Aastatel 1997–2014 oli Tsahkna Reformierakonna liige. Tsahkna on olnud Tallinna abilinnapea. Hiljem on ta tegutsenud ravimiäris. Ta on käivitanud Keila haiglas hooldusravi ja on sealset hooldekodu haldava sihtasutuse PJV Hooldusravi liige. 2003. aastal süüdistas diagnostikakeskust juhtinud Agu Kivilo Tsahknat korruptsioonis, väites, et Tsahkna mõjutanud teda ostma Philipsi meditsiinitehnikat firmast, mille omanik oli Tsahkna äripartner Jaanus Vool. Tsahkna eitas süüdistusi. 2004. aastal saadeti Tsahkna partei ülesandel Madagaskarile, tooma tagasi Tallinna linnavolikogu liiget Matti Martinsoni, et saadaks kokku hääled Tallinna linnapea Edgar Savisaare umbusaldamiseks. Samal aastal astus Tsahkna Tallinna abilinnapea kohalt tagasi Tallinna diagnostikakeskuse müügiafääri pärast. 2. septembril 2004 toetas linnavolikogu linnavalitsuse otsust kasutada diagnostikakeskuse 66% aktsiate eelisostuõigust ja valmistada ette diagnostikakeskuse müük tervikuna. Samas otsustas linnavolikogu moodustada diagnostikakeskuse aktsiate müügi asjaolude selgitamiseks ning abilinnapeade Tsahkna ja Toomas Vitsuti tegevuse hindamiseks ajutise komisjoni. 10. septembril esitas Tsahkna lahkumisavalduse. "Koalitsioonipartner on mind rünnanud selle tõttu, et olen jälile saanud diagnostikakeskuses aastate jooksul toimunud kahtlastele tehingutele, mis on toime pandud linnapea erakonnakaaslaste poolt," põhjendas ta oma tagasiastumist. 2006. aastal esitas Tsahkna kaitsepolitseile kaebuse, milles süüdistas Kivilot ametialases võltsimises. 2007 ja 2008 võttis Tsahkna oma ettevõtetest välja ligi 600 000 krooni dividende. Märtsist 2008 töötas Tsahkna sotsiaalministri nõunikuna, algul minister Maret Maripuu ja seejärel Hanno Pevkuri ajal. "Kuigi Tsahkna oli ametinimetuse järgi sotsiaalministri nõunik, siis võis teda juba minister Maret Maripuu ajal nimetada "portfellita tervishoiuministriks", kes osales aktiivselt ministeeriumi juhtimises ning oli tervishoiusüsteemi puudutavate oluliste otsuste langetamise juures," kirjutas Õhtuleht Äripäevale viidates. 10. juunil 2009 ta vahistati ning talle esitati korruptsioonikahtlustus "mõjuvõimuga kauplemises". Järgmisel päeval ta vabastati, kuid talle määrati elukohast lahkumise keeld. Kriminaalasjaga seoses otsiti läbi ka sotsiaalministeerium. "Tema harjumused olid kõigile teada, ütlesin seda juba ammu välja, kuid toona ei võetud mind kuulda, kuna Tsahkna oli võimupositsioonil," kommenteeris juhtumit Õhtulehele Tallinna diagnostikakeskuse juht Agu Kivilo, kes Tsahkna pärast oli pidanud üle elama seitsme kriminaalasja algatamise. Kivilo hinnangul oli Tsahkna seni pääsenud tänu poliitilistele võimumängudele: "Tema tegevus on väljunud Eesti vabariigi piirest, on läinud mastaapseks ja pole võimalust seda enam kinni mätsida." Sel hetkel olid Krediidiinfo andmeil Tsahknaga seotud ettevõtted IUS Medical Consult (likvideerimisel), Alterkon Invest, Logitek Grupp, Trigon Ehitus, Stepler Ehitus, Benefit Holding, Lavinor Baltic, Balti Radiodiagnostika ning Eesti E-tervise sihtasutus. 2010. aastal aitas Tsahkna Pärnumaa vanuritekeskusel ajada Kredexis rahaasju senisesse Hiiu lastehaiglasse 150-kohalise hooldushaigla rajamiseks. 2010 esitas kaitsepolitsei Tsahknale kahtlustused mõjuvõimuga kauplemises, suures ulatuses toimingupiirangu rikkumises, pistise nõudmises ja suures ulatuses pistise võtmises, dokumendi võltsimises ning võltsitud dokumendi kasutamises. Kahtlustuse järgi nõudis Anders Tsahkna, et haigekassa sõlmiks ravikindlustuslepingu tema õemehe Peeter Padriku osalusega Tallinna vähikliinikuga. 2014. aastal tõestas kohus Tsahkna süüd dokumendi võltsimises. 5. juunil 2017 peeti ta soodustuskelmuses kahtlustatavana kinni.